**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.01.2023, ora 08.00 – 31.01.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 31.01.2023, ora 07.00**

**RÂURI**

**Debitele au fost în scădere**, exceptând râurile din bazinele Siret, Prut (exceptând cursul superior), bazinul superior al Jiului, bazinele superioare și mijlocii ale Oltului, Argeșului şi Ialomiței, precum şi râurile din Dobrogea, unde au fost staționare, iar pe cursul Vedei, cursurile inferioare ale Neajlovului, Argeșului și Ialomiței debitele au fost în creștere datorită propagării şi cedării diurne a apei din stratul de zăpadă.

Debitele se situează în general la valori în jurul și peste mediile multianuale lunare, exceptând râurile din bazinele hidrografice: Neajlov, Râmnicu Sărat, bazinele inferioare ale Bistriței, Trotuşului, cursul mijlociu și inferior al Prutului și afluenții acestuia și râurile din Dobrogea, unde se situează între 30-80% din normalele lunare şi mai mici (sub 30% din normalele lunare) pe râurile din bazinele hidrografice: Bârlad şi Jijia.

Formațiunile de gheață existente (gheață la mal, năboi, pod de gheață) au fost în uşoară extindere şi intensificare pe râurile din Moldova şi din nordul țării şi s-au menținut fără modifiări importante pe cele din centrul țării.

**Se situează peste** **COTA DE ATENȚIE** râul Moravița la stația hidrometrică Moravița (250+8)-jud. TM, sector îndiguit.

**Debitele vor fi în scădere**, exceptând râurile din bazinele hidrografice: Argeș, Siret, Prut, Ialomița (exceptând cursul inferior), bazinul superior și mijlociu al Oltului și pe cele din Dobrogea, unde vor fi staționare.

Pe cursurile inferioare ale Vedei şi Ialomiței debitele vor fi în creştere prin propagare

Formațiunile de gheață existente (gheață la mal, năboi, pod de gheață) se vor menține fără modificări importante.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 30-31.01.2023 **a fost în scădere, având valoarea de** **8800 m3/s**, peste media multianuală a lunii **ianuarie (4950 m3/s).**

În aval de Porţile de Fier debitele au fost în scădere pe sectorul Gruia-Turnu Măgurele și în creștere pe sectorul Zimnicea-Tulcea.

**Debitul la intrarea în ţară** (secţiunea Baziaş) **va fi** **în scădere (8600 m3/s).**

În aval de Porţile de Fier debitele vor fi în scădere pe sectorul Gruia-Giurgiu și în creștere pe sectorul Oltenița -Tulcea.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 50 mc/s;

-r. Dâmbovița: ac. Văcărești: 10.0 mc/s;

-CA2: 2.5 mc/s;

-Der. Mircea Vodă: 1.2 mc/s.

**A.B.A. Crişuri**

Debitul râului Barcău în secțiunea Nușfalău este 1.76 mc/s.

Debitul râului Crișul Alb în secțiunea Crișcior este 4,66 mc/s.

**2.** **Situaţia meteorologică în intervalul 30.01.2023, ora 08.00 –31.01.2023, ora 06.00**

**În ţară,** în regiunile intracarpatice cerul a fost înnorat în cea mai mare parte a intervalului, iar începând din orele serii local și temporar a nins. În restul zonelor, înnorările au fost temporare și doar pe alocuri s-au semnalat precipitații slabe -burnițe, trecător în primele ore ale intervalului, favorizând depuneri de polei, consemnate fiind, din datele colectate de la stațiile meteorologice, cele de pe raza județelor Dolj și Argeș, iar noaptea pe arii restrânse a nins. Vântul suflat slab și moderat, cu intensificări la munte, îndeosebi la altitudini mari, cu viteze de peste 80 km/h, ninsoarea fiind viscolită și zăpada spulberată, iar în a doua parte a intervalului, pe arii restrânse și la viteze mai mici, în sud-vestul și nord-estul teritoriului. La ora 20 era strat de zăpadă la munte, unde măsura, pe platformele stațiilor meteorologice, până la 154 cm în Munții Făgăraș, pe arii extinse în Muntenia (până la 22 cm), Moldova (până la 27 cm) și în jumătatea de sud-est a Transilvaniei (până la 28 cm) și pe alocuri în Dobrogea (până la 11 cm), în Oltenia (până la 2 cm), sudul Banatului

(până la 4 cm) și Maramureș (până la 7 cm). Temperaturile maxime s-au încadrat între -4 grade la Joseni și Întorsura Buzăului și 6 grade la Apa Neagră, iar la ora 06 erau temperaturi cuprinse între -5 grade la Corugea și Întorsura Buzăului și 2 grade la Calafat, Apa-Neagră, Târgu Logrești, Botoșani, Bechet, Drobeta-Turnu Severin și Zimnicea. Pe alocuri, dimineața, în sudul și estul țării a fost ceață.

**Observaţie:** în intervalul de diagnoză a fost în vigoare 1 mesaj de avertizare cod portocaliu emis de către SRPV Cluj și 20 de mesaje de atenționare cod galben pentru fenomene meteorologice periculoase imediate, emise după cum urmează: 6 de către SRPV Sibiu, 5 de către CNPM (4 pentru Muntenia și 1 pentru SRPV Timișoara), 3 de către SRPV Timișoara, 3 de către SRPV Craiova, 2 de către SRPV Bacău, 1 de către SRPV Cluj.

**La Bucureşti** cerul a fost temporar noros, iar în a doua parte a nopții a nins slab. Vântul a suflat slab până la moderat. Temperatura maximă, în creștere ușoară față de ziua anterioară, a fost de 3 grade la Afumați și Băneasa și 4 grade la Filaret, iar la ora 06 era -1 grad.

**3. Prognoza meteorologică în intervalul 31.01.2023, ora 08.00–01.02.2023, ora 8.00**

**În ţară,** în regiunile vestice, nordice și centrale vor fi înnorări în cea mai mare parte a intervalului și temporar se vor semnala precipitații. Acestea vor fi sub formă de ninsoare la munte, în Transilvania și în Maramureș și mixte în rest. În zona Carpaților Meridionali, pe arii restrânse, cantitățile de precipitații vor fi însemnate (se vor acumula în general 10...15

l/mp). În restul regiunilor, înnorările vor fi temporare, iar precipitațiile slabe cantitativ, mixte, se vor semnala pe alocuri. Izolat vor fi depuneri de polei. Vântul va sufla slab și moderat, cu intensificări la munte, în special la altitudini mari în masivele sudice, unde la rafală vor fi viteze de peste 80 km/h, viscolind ninsoarea și spulberând zăpada, iar ziua,

local, dar la viteze în general de 45...55 km/h, în sud-vest, centru și în nord. Valorile termice se vor situa ușor peste mediile multianuale în majoritatea zonelor, cu maxime ce se vor încadra între -1 și 8 grade și minime între -8 și 0 grade. Noaptea, pe suprafețe mici, va fi ceață.

**La Bucureşti** vântul va sufla slab și moderat. Temperatura maximă, ușor mai mare decât cea climatologic specifică datei, va fi de 5...6 grade, iar cea minimă va fi de -6...-5 grade, ușor mai scăzută în zona preorășenească, spre valori în jurul a -8 grade.

**4. Buletin nivometeorologic pentru perioada 30.01.2023, ora 20-31.01.2023, ora 20:**

**Evoluția vremii în intervalul 28-30.01.2023**

Vremea a fost în general închisă cu cerul mai mult noros. A continuat să ningă în majoritatea

masivelor, mai ales în cursul serii şi al nopţii de sâmbătă, pe arii extinse şi mai abundent în Carpaţii Meridionali şi de Curbură şi pe arii mai restrânse şi în general slab în rest. Vântul a suflat slab şi moderat la altitudini mai joase, cu intensificări de peste 60-70 km/h în zonele înalte din Meridionali şi Orientali, unde pe alocuri a spulberat zăpada, depunând-o în zonele adăpostite și pe văi. Local s-a semnalat ceață asociată pe creste şi cu depunere de chiciură. Stratul de zăpadă a crescut în zonele înalte din Carpaţii Meridionali şi de Curbură, cu până la 16 cm la Vf. Penteleu, iar în zonele joase din majoritatea masivelor a scăzut uşor.

**În data de 30.01.2023, la ora 14:** stratul de zăpadă de pe platformele stațiilor meteorologice măsura:

**Carpaţii Meridionali:** 133 cm la Vf. Omu, 154 cm la Bâlea-Lac, 71 cm Vf. Țarcu, 69 cm la Sinaia-1500, 34 cm la Păltiniș, 29 cm la Parâng, 28 cm la Predeal, 24 cm la Fundata;

**Carpaţii Orientali:** 75 cm la Vf. Călimani, 45 cm la Penteleu, 35 cm la Vf. Iezer, 38 cm la Vf.Lăcăuți, 33 cm la Bucin, 18 cm la Ceahlău-Toaca;

**Carpaţii Occidentali:** 18 cm la Băișoara, 15 cm la Vf. Vlădeasa, 8 cm la Semenic, 3 cm la Stâna de Vale.

**Prognoza vremii în intervalul 30.01.2023, ora 20:00-31.01.2023, ora 20:00:**

Cerul va fi mai mult noros şi va ninge pe arii relativ extinse. Pe alocuri, în Carpații Occidentali și Meridionali, stratul de zăpadă nou depus va depăși 10-15 cm. Vântul se va intensifica treptat, iar în zonele înalte, mai ales în cursul nopții, rafalele vor depăși temporar 70-90 km/h, viscolind zăpada și scăzând vizibilitatea.

**Temperaturi prognozate în intervalul 30-31.01.2023, ora 20:00:**

**Peste 1800 m: temperaturi minime**: -15...-11 grade;

 **temperaturi maxime**: -13...-0 grade;

**Sub 1800 m: temperaturi minime**: -11...-7 grade;

 **temperaturi maxime**: -8...-3 grade.

**Vânt la peste 2000 m:** din nord-vest, cu viteze temporare de peste 70-90 km/h;

**Izoterma de 0 grade**: la sol.

**Evoluția stratului de zăpadă și a riscului de avalanșă**

**Carpații Meridionali RISC ÎNSEMNAT (3)**

La peste 1800 m stratul de zăpada proaspătă și relativ proaspătă, caracterizat de o rezistență scăzută și coeziune slabă, măsoară în medie 20-30 cm. În zona crestelor sunt formate plăci de vânt, iar pe văi sau și în zonele adăpostite sunt acumulări mari de zăpadă. Stratul mai vechi, aflat dedesubt, este format din zăpadă întărită, având intercalate cruste de gheață. Temperaturile coborâte vor încetini transformările cristalelor de zăpadă deja existente, care nu își vor modifica esențial structura. Pe pantele suficient de înclinate se pot declanșa avalanșe, izolat şi spontane, de dimensiuni medii, prin alunecarea zăpezii nou depuse peste straturile mai vechi și izolat dislocarea acestora sau ruperea și alunecarea plăcilor de vânt din apropierea crestelor, riscul fiind amplificat la supraîncărcări. În zona 1500-1800 m, pe pantele înclinate, zăpada proaspătă va putea aluneca peste stratul mai

vechi şi stabilizat, ducând la declanșarea de avalanșe dimensiuni mici și medii, riscul declanșării fiind amplificat la supraîncărcări.

**Munții Bucegi RISC MARE (4)**

La suprafața stratului se regăsesc cca. 25-35 cm de zăpadă proaspătă, cu rezistență scăzută și coeziune slabă între cristale, dar și față de stratul aflat dedesubt. În zona crestelor sunt formate plăci de vânt, iar pe văi și în zonele adăpostite sunt troiene şi acumulări mari de zăpadă. Stratul mai vechi, aflat dedesubt, este format din zăpadă întărită, având intercalate cruste de gheață. Pe pantele suficient de înclinate se pot declanșa avalanșe spontane, de dimensiuni medii, prin alunecarea zăpezii nou depuse peste straturile mai vechi și izolat dislocarea acestora sau ruperea și alunecarea plăcilor de vânt din apropierea crestelor, riscul fiind amplificat la orice supraîncărcări. Şi sub 1800 m, pe pantele înclinate, zăpada proaspătă va putea aluneca uşor peste stratul mai vechi şi stabilizat, ducând la declanșarea de avalanșe dimensiuni mici și medii, riscul declanșării fiind amplificat la supraîncărcări.

**Munții Rodnei RISC MODERAT (2)**

Zăpada căzută în ultima săptămână s-a mai tasat, iar peste aceasta s-a depus un strat relativ scăzut de zăpadă proaspătă, ușor consolidată. O mare parte din zăpadă a fost însă spulberată și depusă pe văi, unde sunt acumulări importante, iar pe versanți sunt formate plăci de vânt. Stratul vechi de zăpadă este ușor compactat, având cruste subțiri de gheață în interior. Pe văile unde sunt depozite mari de zăpadă se pot declanșa avalanșe de dimensiuni medii, prin alunecarea stratului recent depus de la suprafață sau prin ruperea plăcilor de vânt, riscul fiind amplificat la supraîncărcări. La altitudini mai mici de 1800 de metri stratul de zăpadă a crescut. Pe văile unde vântul a creat acumulări mai importante de zăpadă vor fi condiții pentru producerea unor avalanșe de dimensiuni mici și medii, riscul fiind moderat.

**Munții Călimani – Bistriței RISC MODERAT (2)**

La peste 1800 metri stratul de zăpadă proaspătă măsoară în medie 10-15 cm, dar pe văi și în zonele adăpostite se regăsec depozite mai însemnate. În zonele înalte sunt formate plăci de vânt. Stratul vechi de zăpadă este compact și întărit, cu cruste subțiri în interior. Pe unele văi, unde sunt depozite mai mari de zăpadă, se pot declanșa avalanșe de dimensiuni mici prin alunecarea stratului depus în ultimele zile sau ruperea plăcilor de vânt, riscul fiind amplificat la supraîncărcări. Și la altitudini mai mici de 1800 de metri stratul de zăpadă proaspătă este relativ redus, dar în zonele unde vântul a creat acumulări mai importante de zăpadă vor fi condiții pentru declanșarea unor avalanșe de mici și izolat medii dimensiuni, prin alunecarea zăpezii nou-depuse peste stratul vechi și compact, risc amplificat la supraîncărcări.

**Munții Ceahlău RISC MODERAT (2)**

Pe pantele suficient de înclinate sau pe văile adăpostite, unde sunt acumulări mai consistente, se pot declanșa curgeri sau avalanșe de mici dimensiuni prin alunecarea zăpezii proaspete depuse peste stratul vechi și întărit sau prin ruperea și alunecarea unor plăci de vânt formate în apropierea crestelor, riscul fiind amplificat la supraîncărcări.

**Munții Vlădeasa RISC REDUS (1)**

Stratul de zăpadă are dimensiuni relativ reduse, dar în următoarele 24 de ore se vor mai depune în medie 10 cm de zăpadă proaspătă. Pe văi sunt prezente depozite mai însemnate. Pe pantele suficient de înclinate din văile adăpostite, unde sunt acumulări mai consistente, se pot declanșa avalanșe de dimensiuni mici sau curgeri datorită alunecării zăpezii proaspete depuse peste crustele de gheață de la baza stratului, riscul fiind amplificat la supraîncărcări.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **CARPAȚII MERIDIONALI** | **RISC ÎNSEMNAT (3)** | **RISC MODERAT (2)** |
| **MUNȚII BUCEGI** | **RISC MARE (4)** | **RISC ÎNSEMNAT (3)** |
| **MUNȚII RODNEI** | **RISC MODERAT (2)** | **RISC MODERAT (2)** |
| **MUNȚII CĂLIMANI – BISTRIȚEI** | **RISC MODERAT (2)** | **RISC MODERAT (2)** |
| **MUNȚII CEAHLĂU** | **RISC MODERAT (2)** | **RISC MODERAT (2)** |
| **MUNȚII VLĂDEASA** | **RISC REDUS (1)** | **RISC REDUS (1)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 27-29.01.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită:**

-**în data de 27.01.2023 la staţiile: MS-2** (municipiul Târgu Mureș), **CJ-4** (municipiul Cluj-Napoca), **MM-1** (municipiul Baia Mare);

-**în data de 28.01.2023 la staţiile: MS-2** (municipiul Târgu Mureș), **MM-1** (municipiul Baia Mare);

-**în data de 29.01.2023 la staţia: MS-2** (municipiul Târgu Mureș).

1. **În domeniul solului şi vegetaţiei**

**A.B.A. Argeș-Vedea și A.P.M. Dâmbovița** informează că în data de 30.01.2023, la ora 10:30, s-a produs o poluare cu ape uzate de culoare neagră în incinta stației de epurare a comunei Petrești din satul Ionești, jud. Dâmbovița (gestionată de Compania de Apă Târgoviște) ca urmare a obturării filtrelor. În urma verificărilor de la fața locului s-a constatat că au fost afectați 200 mp de sol, dar **poluarea râului Argeș nu s-a confirmat**. **Măsuri:** a fost oprită intrarea de ape uzate în stație, s-au curățat filtrele din căminul de evacuare și s-a restabilit funcționarea normală a stației de epurare.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***IV. ALTE EVENIMENTE***

În data de 30.01.2023, în jurul orei 12.30, ca urmare a faptului că nivelul râului Teslui a fost în scădere, iar apa s-a retras de pe carosabil, Poliţia Rurală şi reprezentanţii CLSU Pieleşti au redeschis circulaţia pentru autoturisme în zona de subtraversare a podului de cale ferată a DJ 641 Mischii- Caracal, în localitatea Pieleşti, jud. Dolj.

Direcția Comunicare